*3. melléklet az 54/2023. (IX. 13.) AM rendelethez*

Az árajánlat kötelező tartalmi elemei

1. a) az ajánlatkérő neve, címe,

b) az ajánlattevő neve, címe és adószáma, természetes személy esetén adóazonosító jele,

c) a tétel műszaki adatai, fizikai méretei, névleges teljesítménye, munkaspecifikus teljesítménye, egyéb jellemző műszaki paraméterei,

d) a tétel mennyisége és mértékegysége,

e) a tétel nettó összege, a felszámított áfa és bruttó összeg,

f) a tétel pénzneme,

g) az ajánlattevő cégszerű aláírása,

h) az árajánlat kiállításának dátuma,

i) az árajánlat érvényességi ideje,

j) az ajánlatadó nyilatkozata arról, hogy az ajánlat tárgyát képező tétel megfelel a vonatkozó európai uniós irányelveknek, szabványoknak, illetve az azokat átültető magyar jogszabályoknak, szabványoknak, környezetvédelmi előírásoknak.

2. Elektronikus árajánlat (webáruház, elektronikus levél) esetén az 1. pont g) alpontja szerinti követelményt nem kell alkalmazni, azonban ha az árajánlattevő az ajánlatát elektronikus levélben adta, az elektronikus levél csatolmányainak is meg kell felelniük a többi követelménynek. Az elektronikus árajánlat akkor fogadható el, ha tartalmazza a webáruház honlapcímét, illetve elektronikus levél esetén az árajánlattevő elektronikus levélcímét is.

3. Webáruházas ajánlat esetén az 1. pont i) alpontja szerinti követelmény sem alkalmazandó, az 1. pont a)–h) és j) alpontja szerinti követelményeknek való megfelelést a készítés dátumát is tartalmazó képernyőképek csatolásával szükséges igazolni.

4. Az árajánlathoz továbbá csatolni kell a tételről a gyártó által készített, műszaki paraméterekre vonatkozó termékleírást. Amennyiben készült a prospektusról magyar nyelvű kiadás, úgy annak benyújtása, ennek hiányában lehetőleg angol nyelvű változat csatolása szükséges.